Anthony Poola

Mons. Anthony kardinál Poola (* 15. november 1961, Poluru, Prakasam, Ándhrapradéš, India) je indický rímskokatolícky kňaz, biskup, ktorý od roku 2021 pôsobí ako arcibiskup metropolita arcidiecézy Hyderabad. V rokoch 2008 až 2020 bol biskupom diecézy Kurnool. Predtým, ako sa stal biskupom, pracoval ako kňaz v diecéze Cuddapah.

27. augusta 2022 ho pápež František vymenoval za kardinála. Je prvým Dalitom a prvým Telugu, ktorý bol menovaný za kardinála.

 Životopis 
Narodil sa 15. novembra 1961 v diecéze Kurnool. Keď ho chudoba prinútila po siedmej triede opustiť školu, misionári sa o neho začali zaujímať a pomohli mu pokračovať v štúdiu. Po absolvovaní menšieho seminára v Nuzvide študoval na Pápežskom seminári sv. Petra v Bangalore. Za kňaza bol vysvätený 20. februára 1992 a inkardinovaný v diecéze Cuddapah.

Zastával nasledujúce funkcie: 19921993: farský vikár Katedrály sv. Márie od roku 1992 do roku 1993; farský vikár v Amagampalli od roku 1993 do roku 1994; farár v Tekurpet od roku 1994 do roku 1995; farár v Badveli od roku 1995 do roku 2000; farár vo Veerapalli od roku 2000 do roku 2001. Študoval na magisterskom stupni v odbore pastorácia v zdravotníctve a absolvoval kurzy teológie na University of Chicago. Pracoval aj v kostole sv. Genevieve v arcidiecéze Chicago.

Po návrate do svojej domovskej diecézy Cuddapah bol v rokoch 2004 až 2008 riaditeľom Kresťanskej nadácie pre deti a starnúcich ľudí. Bol tiež diecéznym poradcom, tajomníkom pre školstvo, zástupcom správcu škôl diecézy a koordinátorom sponzorského programu.

 Biskup 
Dňa 8. februára 2008 ho pápež Benedikt XVI. vymenoval za biskupa diecézy Kurnool. Arcibiskup z Hyderabadu, Marampudi Joji, ho vysvätil za biskupa 19. apríla toho istého roku na športovom ihrisku Jesus Mary Joseph College v Kurnoole; spolusvätiteľmi boli arcibiskup z Visakhapatnamu, Mariadas Kagithapu a biskup z Gunturu Bali Gali.

 Arcibiskup 
Pápež František ho 19. novembra 2020 vymenoval za arcibiskupa metropolitu arcidiecézy Hyderabad. K jeho uvedeniu do úradu došlo 3. januára nasledujúceho roka.

 Kardinál 
Dňa 29. mája 2022 pápež František oznámil, že na konzistóriu naplánovanom na 27. augusta vymenuje 21 nových kardinálov, z ktorých 16 bude dostatočne mladých na to, aby sa stali kardinálmi voličmi. 

Konzistórium sa koná v čase, keď sa uskutoční zasadnutie celého kardinálskeho kolégia, ktoré bolo predtým naplánované na 29.30. augusta, aby sa prerokovala nová apoštolská konštitúcia Praedicate evangelium, ktorá nadobudla účinnosť 5. júna. Po obrade pápež a 19 nových kardinálov navštívili emeritného pápeža Benedikta XVI. v jeho rezidencii.

Na tomto konzistóriu ktoré sa konalo v bazilike sv. Petra bol vymenovaný za kardinála – kňaza s titulárnym kostolom Santi Protomartiri a Via Aurelia Antica. Svoj titulárny kostol prevzal 2. júla nasledujúceho roka.

Dňa 7. októbra 2022 ho pápež František vymenoval za člena Dikastéria pre podporu integrálneho ľudského rozvoja. Od 29. októbra 2022 do 30. apríla 2024 spravoval aj uvoľnenú diecézu Nalgonda ako apoštolský administrátor.

Zúčastnil sa pápežského konkláve v roku 2025 po smrti pápeža Františka 21. apríla na ktorom bol zvolený pápež Lev XIV. vlastným menom Robert Francis Prevost.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Indickí kardináli
Kategória:Indickí rímskokatolícki arcibiskupi